## El Consell col·labora amb el Patronat Municipal de Turisme i Platges d’Alacant per a dur a terme accions de promoció de la ciutat

*** Turisme Comunitat Valenciana destina 325.000 euros a consolidar la ciutat d’Alacant com a destinació turística i contribuir a promocionar la seua oferta turística**

El Consell ha autoritzat un conveni entre Turisme Comunitat Valenciana i el Patronat Municipal de Turisme i Platges d’Alacant per a dur a terme accions de promoció i màrqueting turístic en el municipi d’Alacant durant l’any 2025, per import de 325.000 euros, amb la finalitat de consolidar la ciutat d’Alacant com a destinació turística i contribuir a promocionar la seua oferta turística.

Un dels eixos centrals d’este acord és el desenrotllament d’accions vinculades a la designació d’Alacant com a Capital Espanyola de la Gastronomia 2025. L’obtenció d’este títol situa Alacant en l’epicentre del panorama gastronòmic espanyol i europeu, ja que atraurà l’interés d’experts culinaris, crítics, xefs i mitjans especialitzats. A més de reforçar el posicionament de la ciutat, esta iniciativa es considera una ferramenta estratègica per a la desestacionalització del turisme i per a projectar una imatge cultural i patrimonial sòlida i coherent.

En el marc d’esta capitalitat, es desenrotllarà una àmplia campanya de comunicació que inclourà la producció de diferents materials promocionals per a la seua difusió en suports com ara ràdio, televisió, premsa digital, revistes especialitzades i formats de publicitat exterior.

El conveni també preveu la celebració del congrés internacional Alacant, Capital Històrica del Vi en el Mediterrani, que tindrà lloc del 29 al 31 d’octubre. Este congrés reunirà a Alacant algunes de les regions vitivinícoles més reconegudes de l’àmbit internacional, amb ponents procedents d’Armènia, Egipte, Borgonya, Itàlia, Alemanya, Grècia i Porto.

Esta col·laboració reforça l’estratègia de Turisme Comunitat Valenciana i del Patronat Municipal de Turisme i Platges d’Alacant per a impulsar un model turístic innovador, sostenible i de qualitat, mitjançant accions de promoció, difusió i cooperació que posicionen Alacant com a destinació turística de referència.

Fecha: 29/07/2025